**Afrikansk villkatt** (*Felis lybica*) er et lite rovpattedyr i kattefamilien og inngår i tamkattlinjen (*Felis*). Arten ble tidligere kategorisert som en underart av villkatt, men International Commission on Zoological Nomenclature har bestemt at denne katten skal betraktes som et selvstendig takson, med referanse til det Vitenskapelige navnet *F. lybica*. Samtidig forsvinner villkatten som art. Tre underarter aksepteres (se inndeling), hvorav nominatformen regnes som den mest betydningsfulle av tamkattens forfedre.

Taksonomi
---------

Klassifiseringen av afrikansk villkatt har vært både kompleks og omdiskutert. Noen forskere mente den er en egen art; *Felis lybica*, andre en underart av villkatt. Flertallet hevder at denne villkatten er huskattens progenitor, og argumenterer blant annet med at huskatten svært tidlig var vanlig nettopp i Egypt og Midtøsten. Forsøk har dessuten vist at den relativt enkelt lar seg temme, som for eksempel europeisk villkatt ikke gjør.

I juni 2007 slo Cat Genome Project fast at tamkatten har felles aner med afrikansk villkatt, og at anene kan dateres 131 000 år tilbake i tid. Dette betyr ikke at tamkatten oppsto da, men at en av linjene som førte fram til tamkatten kan føres så langt tilbake i tid. Likeledes betyr det at afrikansk villkatt er tamkattens progenitor.

Tidligere har forskere hevdet at huskatten er en egen underart av arten villkatt (ref. betegnelsen *Felis silvestris catus*). I tillegg til tamkatten er det beskrevet en rekke andre varianter, men flere er fortsatt omdiskuterte (2012).

Biologi
-------

Afrikansk villkatt skiller seg fra den europeiske, gjennom å være lettere bygget og betydelig mer langlemmet. Den ligner til forveksling huskatten. Pelsen er gjerne tabbymønstret eller prikket og varierer i grunnfarge fra lys sandgul til mørkere rødbrun. Hårtuppene er sorte. Langs ryggraden har pelsen ei mørkere rand. Halen er lang og tynn. Den ender som regel i 2-3 ringer med stort haletipp. Lemmene har mørke/sorte bånd. Baksiden av ørene har typisk rik rødbrun farge hos ekte villkatt, noe som skiller den tydelig fra huskatter og hybrider. Huskatter og hybrider har gjerne mørk grå eller sort bakside på ørene, selv om noen av dem kan ha et mindre innslag av rødbrunt. Når afrikansk villkatt sitter gjør de lange lemmene at katten får en svært oppreist (bratt) stilling, lik den katter som har blitt avbildet i gamle egyptiske veggmalerier og bronsestatuer har.

Afrikansk villkatt er utbredt i Nord-Afrika sør til Sahel, på Den arabiske halvøy, i Midtøsten, Kaukasus, Lilleasia og i deler av Vest-Asia, samt på flere av øyene i Middelhavet.

Inndeling
---------

Inndelingen følger «Felids and Hyenas of the World». IUCN/SSC Cat Specialist Group støtter ny inndeling av kattefamilien (Felidae), og herunder også en ny inndeling i gruppen av småkatter (*Felis*). Den nye inndelingen anerkjenner også inndelingen av kattefamilien i åtte distinkte klader, i henhold til Johnson *et al.* (2006).

**Treliste**
* Felidae, kattefamilien
	+ Felinae, mindre kattedyr
		- *Felis*, småkatter (tamkattlinjen)
			* *F. nigripes*, svartfotkatt (monotypisk)
			* *F. chaus*, jungelkatt
			* *F. margarita*, sandkatt
			* *F. bieti*, kinesisk fjellkatt (monotypisk)
			* *F. silvestris*, europeisk villkatt
			* *F. lybica*, afrikansk villkatt
				+ *F. l. lybica* (nominatformen), afrikansk villkatt, utbredt i Øst-Afrika, Vest-Afrika, Nord-Afrika, Den arabiske halvøy, Midtøsten, Korsika, Sardinia og Kreta
				+ *F. l. cafra*, sørafrikansk villkatt, utbredt i det sørlige Afrika (grenser mot nominatformen i Mosambik eller Tanzania)
				+ *F. l. ornata*, asiatisk villkatt, utbredt i Sørvest- og Sentral-Asia, Afghanistan, Pakistan, India, Mongolia og Kina
			* *F. catus*, tamkatt har kosmopolitisk utbredelse og deles videre inn som katteraser

### Varianter

Det er tidligere beskrevet en rekke varianter av den afrikanske villkatten, men disse er ikke uten videre gyldige lenger. Tamkattens status er reist til full art.

* *F. s. catus* – tamkatt (også kalt huskatt)
* *F. s. gordoni* – variant på Den arabiske halvøy
* *F. s. haussa* – variant i det sørlige Sahara (Tsjad, Niger, Nigeria)
* *F. s. nesterovi* – variant i Iran
* *F. s. tristrami* – variant i området Syria-Palestina

Referanser
----------

1. ↑  Ghoddousi, A. Belbachir, F. Durant, S.M. Herbst, M. & Rosen, T. 2022. *Felis lybica*. The IUCN Red List of Threatened Species 2022: e.T131299383A154907281.. Accessed on 02 August 2023.
2. 1 2  Castelló, José (2020). «Felinae: Tamkattlinjen». *Felids and Hyenas of the World*. USA: Princeton University Press. s. 182–187. ISBN 978-0-691-20597-7.  doi:
3. ↑  Joan U. Pontius & al. 2007. *Initial sequence and comparative analysis of the cat genome*. Genome Res. 2007. 17: 1675-1689. doi:10.1101/gr.6380007. Besøkt 2015-03-09
4. ↑  Kitchener, A. C. Breitenmoser-Würsten, C. Eizirik, E. Gentry, A. Werdelin, L. Wilting A. Yamaguchi, N. Abramov, A. V. Christiansen, P. Driscoll, C. Duckworth, J. W. Johnson, W. Luo, S.-J. Meijaard, E. O’Donoghue, P. Sanderson, J. Seymour, K. Bruford, M. Groves, C. Hoffmann, M. Nowell, K. Timmons, Z. & Tobe, S. (2017). «A revised taxonomy of the Felidae: The final report of the Cat Classification Task Force of the IUCN Cat Specialist Group» (PDF). *Cat News*. Special Issue 11. CS1-vedlikehold: Flere navn: forfatterliste (link)
5. ↑  Johnson, W. E. Eizirik, E. Pecon-Slattery, J. Murphy, W. J. Antunes, A. Teeling, E. & O'Brien, S. J. (2006). The late Miocene radiation of modern Felidae: a genetic assessment. *Science*, **311**(5757), 73-77. doi:

Eksterne lenker
---------------

* (en) Felis silvestris lybica – kategori av bilder, video eller lyd på Commons Rediger på Wikidata
* (en) *Afrikansk villkatt* i Global Biodiversity Information Facility Rediger på Wikidata

* (en) *Afrikansk villkatt* hos Fossilworks Rediger på Wikidata

* (en) *Afrikansk villkatt* hos ITIS Rediger på Wikidata

* (en) *Kategori:Felis silvestris lybica* – bilder, video eller lyd på Wikimedia Commons Rediger på Wikidata